'छत्तीसगढ़' संवाददाता
दंतेवाड़ा, 20 फरवरी। जिला शिक्षा अधिकारी, जिला मिशन समन्वयक के द्वारा स्कूल शिक्षा विभाग द्वारा जारी गाइडलाइन के फलस्वरुप विभिन्न स्कूलों में निरीक्षण किया जा रहा है। अफसरों ने हाई स्कूल बालूद, पोटा केबिन चितालूर, हायर सेकंडरी स्कूल मेटापाल, पोटा केबिन बेंगलूर का निरीक्षण किया। निरीक्षण के दौरान छात्र-छात्राएं सेनिटाइजर एवं मास्क उपयोग करते हुए व सोशल डिस्टेंस के साथ शिक्षक पढ़ाते पाए गए।
राज्य शासन द्वारा जारी निर्देश अनुसार जिला दंतेवाड़ा में सभी शासकीय हाई स्कूल, हायर सेकेंडरी स्कूल का संचालन किया जा रहा है। जिसमें बच्चों की उपस्थिति धीरे-धीरे बढ़ रही है। पूर्व में इन सभी शालाओं के शिक्षकों द्वारा पारा मोहल्ला क्लास के माध्यम से बच्चों की शिक्षा जारी रखने हेतु नियमित प्रयास किया जा रहा था। शासन के निर्देश से स्कूल खुल गए हैं, पर छात्रावास में अभी बच्चों की संख्या कम होने के कारण उपस्थिति कम पाई गई है। क्योंकि यह क्षेत्र में बच्चे ज्यादातर आवासीय विद्यालयों में उपस्थित रहकर पढ़ाई करते हंै। जिला शिक्षा अधिकारी के द्वारा निर्देशित किया गया है कि सभी छात्र-छात्राओं तक शिक्षक सम्पर्क करें और उनकी उपस्थिति नियमित करने का प्रयास करें।
निरीक्षण के दौरान जिला शिक्षा अधिकारी राजेश कर्मा, जिला मिशन समन्वयक एस एल शोरी, सहायक परियोजना अधिकारी केशव सिंह और सहायक परियोजना समन्वयक राजेन्द्र पांडे भी उपस्थित थे।